Inženieru arsenāls

Inženieru arsenāls (agrāk Inženieru departaments) ir ēka Daugavpils cietoksnī (Latvijā), valsts nozīmes arhitektūras piemineklis. Celts 1840.—1844. gadā pēc arhitekta Aleksandra Štauberta projekta. Komplekss daļēji atjaunots 2019.—2022. gadā — veikta rietumu korpusa pilna restaurācija un austrumu korpusa konservācija. 2023. gada 5. maijā ēkas rietumu spārnā notika Tehnikas un industriālā dizaina centra atklāšana.

 Vēsture 

Pēc ēkas uzcelšanas 1844. gadā tā tika izmantota, lai apgādātu inženieru rotas, kā remonta bāze un tehnikas uzglabāšanas noliktavas. Tajā atradās rasēšanas nodaļa, kas kalpoja cietokšņa ēku un būvju rasēšanas uzdevumiem.
Padomju aviācijas skolas laikā no 1948. līdz 1993. gadam kompleksa austrumu korpusā atradās ražošanas cehi. Rietumu korpuss netika izmantots un degradēja. Kopš 1994. gada, līdz ar padomju armijas aiziešanu, objekts palika tukšs un nopostīts.

No 2015. gada tika veikta ēkas vēsturiskā un arhitektoniskā izpēte, lai izveidotu restaurācijas projektu. Novecojušā jumta problēma noveda pie visas ēkas pakāpeniskās bojāšanās, tāpēc plānos bija atjaunot ēkas jumtu. Pēc restaurācijas darbu sākšanas 2019. gada novembrī tika noņemts vecais segums un uzlikta jauna skārda jumta virsma. 

Sākotnēji, pirms ēkas restaurācijas, bija paredzēts izveidot kompleksā Rīgas Motormuzeja filiāli. Vēlāk pilsētas dome nolēma izveidot savu iestādi — Daugavpils Tehnikas un industriālā dizaina centru “Inženieru arsenāls”. 

Ēka tika nodota ekspluatācijā 2022. gada februārī.

 Tehnikas un industriālā dizaina centrs 
Tehnikas un industriālā dizaina centra oficiālā atklāšana notika 2023. gada 5. un 6. maijā.

Visu iestādes eksponātu (ko nodrošināja galvenokārt privātie kolekcionāri) kopējā vērtība pārsniedz 1 miljonu eiro. “Inženieru arsenālā” ir izveidotas četras ekspozīciju zonas ar kopējo platību 2500 m2: industriālā dizaina vēstures un spectehnikas, padomju spēkratu, mototehnikas un rietumu retro automobiļu sektori. 

Kopumā centrā izvietotas vairāk nekā 30 retro automašīnas, vairāk nekā 75 motocikli un mopēdi, liels skaits aksesuāru, auto un moto modeļu. Īpaša loma veltīta Daugavpils industriālajam mantojumam - tas viss veido stāstu par reģiona, Latvijas un pasaules tehnikas un dizaina attīstības vēsturi.

 Atsauces 

 Ārējās saites 
 Tūrisma informācijas lapa
 Informācija Dinaburgas (Daugavpils) cietokšņa dokumentācijas centrā
 Informācija par restaurācijas projekta līgumu

Kategorija:Daugavpils cietoksnis
Kategorija:Arhitektūras pieminekļi Daugavpilī
Kategorija:Jauno laiku cietokšņi